Date: 1447
Language: saksa
Document type: Kaupungit, Kirjeet

Salutacione premissa. Eddele, strenge vnd wolduchtige leue herre. Wy begeren juwir herlicheit weten wo vor vns onsittenden rath sin gekomen de vorsichtigen Tidemam(!) Langembeke vnd Roloff Mant, vnse medeborger, vnd hebben vns mit eren frunden clarlik vorbracht vnd tokenne gegeuen, wo dat juwer herlicheit en ere gudere bouen jar vnd dach jn rostemente mit juw hefft doen holden to erem groten mercklikem schaden, welke gudere sik wol vp xiiij(c) mark lopen; vnd dijt sulde uth juwir beuelinge deshaluen gescheen syn, vmbe dat Bartolt Burammer, etwan vnses radiscompan seligs gedechnisse, Merten Degen, borgermeisters to Wyborge, gudere de wirde van j(c) vnd x mark hir mit vns mit rechte besetten hadde. Also hebben vns vnse vorbenomede borger wol furder berichtet, dat des vorschreuen Tydeman vnd Roloff frunde, alse Hans Dalhwsen vnd Francke Mant, ouerbodich syn gewesen tor vorschreuen tyt by juwer herlicheit also vele gudere by en to holden, alse de j(c) vnd x mark, toseiden mit vulbort vnd willen des ergenanten Merten Degen, vmme ere ander gudere van dar to scheppen, dar nw Andris Lore vnd Herman Treptow hebben ouer vnd an gewesen; vnd vp sulkent schepeden ere frunde, alse Hans vnd Francke, ere gude kegen Reuael, darbauen ere gudere vth der zee weddir angehalet syn mit cleynen rechte vnd krancken bescheide, vnd de juwe herlicheit, alse se spreken, nw vortaen holden wil, dat vns sere fremde nyment, so wy douch sulkent an den juwen vngerne doen welden. Item hebben vns de vorschreuen Hans vnd Francke erkennende geuen wo dat wy sulden geholden hebben juwes deners Wyneke Vals gudere, dat welke douen vnsen eldesten nicht steit togedencken vnd ok nicht beeth nw her witlik is. Hirwmme wy juwe eddele strenge, wolduchticheit mit deenstliken beden frundlik vnd gutlik bidden, dat juwe herlicheit den vorbenomeden Hans Dalhusen vnd Francke Mant, diessen bewiseren, vnsir vorschreuen borger frunde vnd coplude, de vorschreuen ere gudere gutlik will folgen laten vnd frey vnd vngehindert van dar to forende vnde to bringende, wente, gustige leue herre, juwir herlicheit gudere, de hir mit vns van wegen Weyneke Valsch, juwes deners, sulden bekommert syn, dat wi doch bet nu her nicht geweten hebben, de syn her frie vnde loes van vnsen gerichte gedelt vnde thogelaten, so dat Jacob Blumenow, vnse medeborger, juwer herlicheit mechtiger vnde procurator jn de gudere gewiset ist vnde sik der wolkomelik vnde windende vnde to juwer behof to entphangende, alzo juwe herlicheit vt vnsen oppenen breuen na richten vnde scheppen vnse stat gehegedinge getugnisse wal clarlik vor stan wert. Eedele vnde strenge, leue herre, juwe strenge edelcheit wil sik in de vorberorten saken alzo gunstich vnde gudich bewesen vnde fynden laten alzo wi des vnde alles gud wol betruwen juwe edelen strengcheit; wil ok, leue herre, den vnsen, de mit jw kamen, de ere handelinge dar hebben, vordelik vnde hulplik wesen, dat se nw ane gewalt vnde vnrecht, gelik se clagen, dat jn dar mit juw geschut vnde to getogen wert mogen bewredet werden, verschulden vnde vordenen wi alle wege gerne kegen juwe edele strengecheit vnde juwen, wor wi mogen vnde konen. Walete in Domino. Actum die sab[b]atis post festum visitacionis Marie anno xlvij°, nostro sub secreto.